“สมคิด” นัดทีมศก.ชุดใหญ่ ประเมินผล เยียวยา-ฟื้นฟู “โควิด” 8 มิ.ย.นี้!
"สมคิด" นัดทีมศก.ชุดใหญ่ 8 มิ.ย.นี้ ประเมินผล เยียวยา-ฟื้นฟู "โควิด" พร้อมวางแผนใช้งบ 1 ล้านลบ.ให้เกิดผล รัดกุมที่สุด
"สมคิด" นัดทีมศก.ชุดใหญ่ 8 มิ.ย.นี้ ประเมินผล เยียวยา-ฟื้นฟู "โควิด" พร้อมวางแผนใช้งบ 1 ล้านลบ.ให้เกิดผล รัดกุมที่สุด
5 มิ.ย. 2563

นายอุตตม สาวนายน รัฐมนตรีว่าการกระทรวงการคลัง เปิดเผยว่า ในวันที่ 8 มิ.ย. เวลา 13.30 น. นายสมคิด จาตุศรีพิทักษ์ รองนายกรัฐมนตรี จะเป็นประธานการประชุมหน่วยงานด้านเศรษฐกิจคณะใหญ่ เช่น ธนาคารแห่งประเทศไทย (ธปท.) สำนักงานสภาพัฒนาการเศรษฐกิจและสังคมแห่งชาติ (สศช.) หรือสภาพัฒน์ ตลาดหลักทรัพย์แห่งประเทศไทย (ตลท.) สำนักงานกำกับหลักทรัพย์และตลาดหลักทรัพย์ (ก.ล.ต.)
ทั้งนี้ เพื่อมาร่วมประเมินผลมาตรการและประเมินสถานการณ์ด้านเศรษฐกิจ เพราะแม้มาตรการดูแลเรื่องโควิด-19 ของรัฐบาลจะทำได้ดี แต่สถานการณ์ด้านเศรษฐกิจยังมีความท้าทายอยู่
“หน่วยงานด้านเศรษฐกิจจะมารายงานสถานการณ์ในแต่ละเรื่อง ทั้งเรื่องการจัดเก็บทั้งหลายทั้งปวง เพื่อหารือกัน ส่วนจะมีมาตรการกระตุ้นเศรษฐกิจใหม่หรือไม่นั้น กำลังพิจารณาอยู่ การจะมีมาตรการใหม่ได้ ต้องประเมินสถานการณ์อย่างใกล้ชิดก่อน” นายอุตตม กล่าว
พร้อมกันนี้ นายอุตตม ระบุว่า จากนี้ต้องดูเรื่องภาพรวมการขยายตัวทางเศรษฐกิจของประเทศ เพราะมีความเชื่อมโยงกับเศรษฐกิจโลก เนื่องจากเศรษฐกิจโลกยังมีปัจจัยเสี่ยง อีกทั้งภาคการท่องเที่ยวก็ยังได้รับผลกระทบ
  “สุดท้าย ทั้งหมดก็จะไปอยู่ที่สถานการณ์การแพร่ระบาดของโควิด-19 ที่จะเป็นตัวกำหนดว่าสถานการณ์จะคลี่คลายได้เร็วแค่ไหน เช่น ถ้ามีวัคซีนออกมา การแพร่ระบาด ก็จบ แต่ถ้ายังไม่มี ก็ต้องมีมาตรการออกมาดูแล ประเทศไทยรอไม่ได้ ต้องมีการเร่งฟื้นฟู” นายอุตตม กล่าว
อย่างไรก็ตาม นายอุตตม ยืนยันว่า งบประมาณที่มีอยู่เพียงพอสำหรับดูแลสถานการณ์โควิด-19 โดยมาจาก พ.ร.บ.กู้เงินฉุกเฉิน 1 ล้านล้านบาท ในส่วนของการเยียวยาจะใช้วงเงิน 6 แสนล้านบาท ขณะที่การฟื้นฟูจะใช้วงเงิน 4 แสนล้านบาท โดยในส่วนนี้ไม่ได้เป็นการเร่งใช้เงินจนเกินเหตุ
ดังนั้น การประชุมในวันจันทร์นี้ (8 มิ.ย.) จะเป็นการติดตามสถานการณ์ เพื่อวางแผนการใช้เงินให้มีประสิทธิภาพ ต้องมีการดูแลเรื่องแผนการใช้จ่ายให้เกิดผลอย่างแท้จริง และให้เกิดความรัดกุมมากที่สุด
ทั้งนี้ นายอุตตม ปฏิเสธที่จะตอบคำถามเกี่ยวกับสถานการณ์ปัญหาขัดแย้งภายในพรรคพลังประชารัฐ (พปชร.) โดยกล่าวเพียงว่าไม่ขอพูดเรื่องการเมือง แต่ในฐานะ รมว.คลัง ขอโฟกัสเรื่องการทำงานก่อน